Kord suurepärase ja särava ilutoote esitlusel sosistas üks kogenud ilutoimetaja mulle kõrva: "Teadagi mis naise kõige paremini särama paneb - ikka armastus." Pole vajagi numbrilist tõestust stiilis Ameerika teadlased on avastanud, et teada, kui suure energialaengu annab kuum tunne. Aga mis saab edasi? Selge on see, et kui hea suhe hoiab tervise korras, siis tuleb hoolitseda ka suhte tervise eest. Artikkel  "Terve igas suhtes" annab näpunäiteid, kuidas käituda tervist säästvalt - ole sa vallaline, abielus, vabaabielus või lahutatud.Keerulisi peresuhteid käsitleb Kai Siidirätsepa "Elusõlme harutamas". Püüdke endale kujutleda, et teie poeg ei tule enam toast välja ja katab peeglidki kinni või teie mees istub ööd läbi vannis. Ja selgub, et nad pole hoolimatud ega laisad, vaid skisofreenikud. Esialgu on see teadmine kindlasti raske ja ahastamapanev. Pelguranna tugikeskuses koos käivad inimesed kõnelevad,  kuidas eluga edasi minna, kui lähedane põeb mõnd psüühikahaigust. Psüühikahäirega inimesega pole kerge koos elada. Tugikodus õpetatakse lähedastele, kuidas oma stressi ja tunnetega toime tulla, sest see, kes on ise läbi põlenud, ei saa aidata ka teist inimest.Suhete väga suurt mõju tervisele kinnitab ka Kerttu Soans oma loos tiibeti meditsiinist "404 haiguse jälil". Tiibeti meditsiini järgi on üks haiguste põhjustest deemonid, mis lääne meditsiini keelde tõlgituna võiks tähendada stressi. Lääne inimene on juba  hakanud aru saama, et liigsöömine hävitab tervist, aga ka oma "ülemist korrust" tuleb liigsest säästa. Ka oma peale, mälule ja mõtlemisele peab puhkust andma. Nii nagu ei tohi valimatult ja liiga palju süüa, ei tohi ka liiga palju ja valimatult mõelda ning suhelda. SIRJE MAASIKAMÄE, Tervis Plussi peatoimetaja